P. Kresák, poslanec: (2002-04-03):
Vládny návrh zákona, ktorým sa stanovujú podmienky vydávania aproximačných nariadení vlády Slovenskej republiky, odporúčali Národnej rade schváliť výbory, ktorým bol pridelený, a to Ústavnoprávny výbor Národnej rady svojím uznesením č. 866 zo 6. marca, Výbor Národnej rady Slovenskej republiky pre verejnú správu svojím uznesením 428 z 5. marca tohto roku, Výbor Národnej rady pre ľudské práva a národnosti svojím uznesením č. 333 zo 7. marca tohto roku a Výbor Národnej rady pre pôdohospodárstvo svojím uznesením č. 373 zo 6. marca. Z uznesení výborov Národnej rady Slovenskej republiky, výborov, ktoré boli uvedené v predchádzajúcom, vyplývajú celkovo štyri pozmeňujúce a doplňujúce návrhy. Tie návrhy sú uvedené v spoločnej správe, a preto, pán predsedajúci, nepokladám za potrebné všetky tieto návrhy znova zopakovať. Dovolím si iba konštatovať, že pozmeňujúce a doplňujúce návrhy uvedené pod bodom 1 gestorský výbor odporúča schváliť, pod bodom 2 gestorský výbor odporúča neschváliť, pod bodom 3 rovnako, gestorský výbor pozmeňujúci návrh odporúča neschváliť a odporúča schváliť ešte pozmeňujúci návrh uvedený pod bodom 4. Zároveň gestorský výbor v spoločnej správe odporúča o pozmeňujúcich a doplňujúcich návrhoch hlasovať, a to spoločne k bodom 1 až 4 s návrhom gestorského výboru tieto predmetné návrhy schváliť a spoločne k bodom 2 a 3 s návrhom gestorského výboru predmetné návrhy neschváliť. Vážený predsedajúci, skončil som. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcu. Otváram rozpravu o tomto bode programu. Písomne nebol prihlásený nikto. Pýtam sa, kto sa ústne hlási. Konštatujem, že nikto. Vyhlasujem rozpravu o tomto bode za skončenú. Prerušujem rokovanie o tomto bode programu. Nasleduje druhé čítanie o návrhu poslanca Národnej rady Slovenskej republiky Mariána Mesiarika na vydanie zákona, ktorým sa mení a dopĺňa zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov a ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov a ktorým sa mení a dopĺňa zákon č. 366/1992 Zb. o daniach z príjmov v znení neskorších predpisov. Návrh zákona ste dostali pred prvým čítaním ako tlač 1303 a spoločnú správu výborov schválenú gestorským výborom máte ako tlač 1303a. Dávam slovo poslancovi Mariánovi Mesiarikovi a prosím ho, aby návrh zákona odôvodnil. M. Mesiarik, poslanec: Ďakujem za slovo, pán podpredseda. Vážené poslankyne, vážení poslanci, dovoľte, aby som v druhom čítaní uviedol návrh zákona, ktorým sa mení a dopĺňa zákon o sociálnom fonde a ktorý zároveň navrhuje zmeniť a doplniť zákon č. 366/1999 o daniach z príjmov. Chcel by som len pripomenúť, že dôvodom na predloženie tejto jednoduchej a kratučkej novely zákona o sociálnom fonde je skutočnosť, že ako doterajšia legislatíva, tak Zákonník práce, ktorý platí od 1.4.2002, naďalej ustanovuje povinnosť alebo zastupovanie všetkých zamestnancov v spoločnostiach odborovou organizáciou v oblasti kolektívneho vyjednávania. Znamená to, že existujúca odborová organizácia vyjednáva kolektívnu zmluvu za všetkých zamestnancov bez ohľadu na to, či je alebo nie je tento zamestnanec organizovaný v odboroch. Chcem len pripomenúť, že už v prvom čítaní som argumentoval tým, že súvislosti s kolektívnym vyjednávaním vznikajú aj nemalé náklady sociálnemu partnerovi, ktorý tieto náklady musí znášať z prostriedkov, v tomto prípade členských príspevkov zamestnancov a odborárov a vlastne určitá časť zamestnancov, ktorí sú odborovo organizovaní, je diskriminovaná a dopláca na tých, ktorí odborovo organizovaní nie sú, ale takisto využívajú výhody kolektívnej zmluvy. Preto navrhujeme, aby sa umožnilo v kolektívnej zmluve vyjednať cez kolektívnu zmluvu možnosť poskytnutia určitej finančnej sumy na uhradenie nákladov kolektívneho vyjednávania pre odborové organizácie prostredníctvom sociálneho fondu. Zdôrazňujem možnosť. Nenavrhujem zmenou zákona povinnosť danú zákonom, ale možnosť vyjednať si v kolektívnej zmluve. V súvislosti s tým navrhujem zvýšiť rozpätie tvorby sociálneho fondu o 0,2 % a zároveň navrhujem, aby sa mohla teda z tohto použiť vždy tá suma, ktorá sa dohodne v kolektívnej zmluve na úhradu nákladov. Ďalej navrhujem zmenu zákona 366/1999, teda zákona o daniach z príjmov v tom, aby táto suma, ktorá bude použitá na náklady kolektívneho vyjednávania, bola jednoducho oslobodená od daňovej povinnosti. Chcem zdôrazniť, že nejde o veľké sumy. Ide o nastolenie určitej spravodlivosti, odstránenie diskriminácie a zároveň chcem zdôrazniť a informovať vás, že pripomienky a návrhy, pozmeňujúce, ktoré vznikli pri prerokovávaní tohto návrhu ako v Legislatívnej rade vlády, vo vláde, ale hlavne vo výboroch a gestorskom výbore rešpektujem, samozrejme, vrátane tej pripomienky, ktorá sa nachádza v spoločnej správe, že by účinnosť zákona nebola od 1. 7., ale od 1.1.2003. Prosím a uchádzam sa o vašu podporu pri prerokovávaní tohto návrhu zákona. Ďakujem pekne. I. Presperín, podpredseda NR SR: Ďakujem pán poslanec. Prosím, aby ste zaujali miesto navrhovateľa. Dávam slovo určenému spoločnému spravodajcovi z výboru pre sociálne veci a bývanie, poslancovi Štefanovi Rusnákovi, a prosím ho, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru.